Jingħad li l-ewwel sistema tas-servizz tar-radju f'Malta waslet lejn l-1935-37. Kienu jkunu radjijiet kbar, li toqgħod iddawwar bosta buttuni biex taqleb l-istazzjonijiet – meta tkun xortik tajba. In-nannu Karm għandu radju minn dawn fis-sala. Jinsab f'biċċa għamara sabiħa. Isfel qishom saqajn ta' mejda skulturata, imbagħad fuqhom kaxxa li tinfetaħ minn quddiem b'bieba "shutter" , li tinħeba fuq ġewwa meta tinfetaħ. Imbagħad fuq din, bħal niċċa kollha skultura u ħġieġ mal-erba' naħat, li fiha hemm statwa kbira ta' San Publiju. Meta n-nannu jiġi biex jixgħel ir-radju ma tantx jieħu gost bija ħdejh, iżda jien nissaħħar narah idawwar buttun u filli tisma' t-textix, u filli l-kliem bl-Ingliż jew bit-Taljan. Wara ftit, jerġa' jniżżel ix- "shutter" u jagħlqu biċ-ċavetta, biex ħadd ma jiftħu. Issa resqin lejn is-snin sittin. Bdew deħlin it- "transistor radio". Ġuvni jaħdem mal-Gvern, li nafuh bħala Pollacco (aktarx kunjomu) jgħaddi kuljum mill-Blata l-Bajda b'wieħed fuq spalltu jew taħt abtu, u minnu tinstema' mużika tal-mument. Bosta tfal, xħin jarawh jibdew isejħulu "Pullakku, Pullakku", u hu jirrabja magħhom. Maz-zija Connie għandi rabta qawwija. Mhux darba u tnejn li dak li nitlobha, meta tkun tista', tixtrihuli. Ġieli tixtrili karozzi tal- Corgi , mingħand Ramiro Debono Ross, ħajjat fil-kantuniera bejn Triq il-Kbira San Ġużepp u Triq it-Trinità Mqaddsa; ġieli xi suldati tal-plastik jew xi ktieb Classic mingħand Ġovanna, li għandha ħanut fi Triq Irjali ma' Triq San Tomaso. Il- Classics, huma dwar personalitajiet li baqgħu jissemmew. L-aktar li jogħġobni hu dak fuq Benvenuto Cellini skultur, pittur mużiċist u ħaddiem id-deheb, li għex fl-1500. Issa, l-aktar ħaġa tal-moda fostna hi li jkollok transistor radio ċkejken, li joqgħod fil-but. F'temp ta' ftit żmien, is-suq qed jimtela bihom. Auntie Connie llum wegħditni li jekk nobdi u naqdiha, xi darba tixtrili wieħed. Dalgħodu s-Sibt, u qomt imħejji biex nagħmel ħafna xogħol. Mort nixtri mingħand tal-laħam u tal-ħaxix. Ġibt il-ħobż mingħand Pierino u ħsilt l-art. Wara nofsinhar, għal xi s-6.30 p.m. Auntie Connie ħierġa bħas-soltu. Iddum sa xi d-9.00 jew id-9.30p.m. Fis-sajf, jien, in-nanna Aliceu z-ziju Fred noħorġu s-siġġijiet fuq il-bankina u ġieli narawha ġejja. Illum tidher ferħana. Daħlet u telgħet tbiddel ħwejjiġha. Issa niżlet b'kaxxa żgħira f'idha u newlithieli. Għandi ġenn biex niftaħha u narax'fiha. L-għaġeb tal-għoġbijiet jinżel fuqi hekk kif f'dik il-kaxxa nsib transistor radio ċkejken ta' lewn aħmar sabiħ. Qed turini kif inħaddmu. Xejn speċjali. Żewġ buttuniet, mhux bħal tan-nannu Karm, u qed naqbad l-istazzjonijiet ferm qablu. In-nanna u z-ziju Fred iħarsu skantati. Intir fuq Auntie Connie u nimlieha bil-bews. Wegħda oħra li wettqitha miegħi. Issa sar il-ħin għall-irqad. Telgħin fuq, iżda lili n-nagħas tarli. Ir-radju qed jisraqhuli. Hekk kif qed nisma' lil kulħadd jonħor, niftaħ ir-radju baxx u nisma' ħafna mill-istazzjonijiet li qed ixandru. L-aktar li hawn stazzjonijiet huma bit-Taljan. Mas-siegħa u nofs ta' filgħodu, in-nagħas qed jagħmel bija u r-raqda qed noħodha bir-radju mixgħul!
It-Transistor Radio